На основу члана 4. Уговора о суфнинансирању мера популационе политике јединица локалне самоуправе у Републици Србији у 2020. години, 063 Број: 401-00-136/55/-2020-01, од 02.03.2020. године, члана 30. Одлуке о општинском већу општине Владичин Хан („Службени гласник града Врања“, бр. 4/19), члана 51. Пословника општинског већа општине Владичин Хан („Службени гласник града Врања“, бр. 40/13), Протокола о сарадњи Фондације "Није свеједно" и општине Владичин Хан, Општинско веће општине Владичин Хан на седници одржаној дана 04.06.2020.године, донело је:

**П Р А В И Л Н И К**

О СПРОВОЂЕЊУ МЕРА И АКТИВНОСТИ ПОДРШКЕ ПРИВРЕДИ И ПОЉОПРИВРЕДИ КРОЗ ЕКОНОМСКО ОСНАЖИВАЊЕ ПОРОДИЧНИХ ПОЉОПРИВРЕДНИХ ГАЗДИНСТАВА, КРОЗ ОТВАРАЊЕ АГРОБИЗНИС ЦЕНТРА ЗА РАЗВОЈ ВОЋАРСТВА И ПОВРТАРСТВА НА

ТЕРИТОРИЈИ ОПШТИНЕ ВЛАДИЧИН ХАН

**УВОДНЕ ОДРЕДБЕ**

**Члан 1.**

Овим Правилником ближе се прописују врсте подстицаја за спровођење мера и активности подршке привреди и пољопривреди кроз економско оснаживање породичних пољоривредних газдинстава, кроз отварање Агробизнис центра за развој воћарства и повртарства на територији општине Владичин Хан, услови, начин остваривања права на подстицаје, максимални и минимални износ бесповратних средстава по пријави, образац пријаве на Јавни позив за остваривање права на подстицаје. Подстицаји по основу спровођења ових мера намењени су младим брачним паровима, као и младима који желе да оснују породице на територији општине Владичин Хан, а који су носиоци/чланови пољопривредних газдинстава који желе да оснаже пољопривредну производњу на селу.

**НАЧИН ФУНКЦИОНИСАЊА**

**Члан 2.**

Општина Владичин Хан и компанија Nectar, оснивач Фондације "НИЈЕ СВЕЈЕДНО", на основу Протокола о сарадњи, дефинисале су начин увођења и успешног функционисања „Агробизнис центра за развој воћарства и повртарства“, кога Општина Владичин Хан оснива у оквиру мере Подршке привреди и пољопривреди кроз економско оснаживање породичних пољопривредних газдинстава, што за циљ има и подстицање наталитета на територији општине Владичин Хан.

Агробизнис центар је конципиран као место сусрета свих којима је одрживи развој пољопривредне производње, унапређење производње и побољшање живота пољопривредника један од најважнијих приоритета. Улога Агробизнис центра је координација рада између служби општине Владичин Хан, носиоца/чланова регистрованих пољопривредних газдинстава и компаније Nectar, омогућавајући тако повољно окружење за подстицање наталитета на територији општине Владичин Хан.

Оснивање Агробизнис центра имаће вишеструки значај за преструктуирање пољопривреде, развој воћарства и органске производње, оснаживање пољопривредне производње на селу, као и осмишљавање нових делотворних аграрних решења, која ће бити прилагођена условима тржишног привређивања и компаративним предностима области Јужне Србије. Један од стратешких циљева Фондације „НИЈЕ СВЕЈЕДНО“ јесте едукација и оснаживање младих из области аграрног пословања, развој пољопривреде и воћарства и оснаживање пољопривредне производње на селу.

Имајући у виду да компанија Nectar, оснивач Фондације, послује на територији Општине Владичин Хан, важан је привредени субјект са највећим капацитетима прераде воћа у Србији и региону, у сарадњи са општином Владичин Хан, уговорила је следеће облике пословне сарадње:

* Унапређење едукације малих пољопривредних газдинстава кроз актуелна предавања, саветовања Nectar агронома и обуке;
* Публикације едукативног садржаја и организовање ефикасне мреже дистрибуције правовремених информација;
* Подизање нивоа знања кроз едукације малих пољопривредних газдинстава из области еколошке и органске производње;
* Стварање услова за убрзани развој руралних подручја кроз саветовање, дефинисање и оперативну разраду типских породичних пројеката савремене фарме;
* Подизање нивоа свести локалног становништва о темама репродуктивног здравља;
* Подизање нивоа свести локалног становништва о темама здраве исхране и органске производње;
* Међугенерацијска сарадња и солидарност;
* Гарантовање сигурног откупа воћа за све добитнике бесповратних средстава по јавном позиву који ће се расписати на основу овог Правилника;
* Сарадња у дељењу знања Nectar агроеконома и експерата из области воћарства у делу анализе и спровођења мера подстицаја младих привредника и пољопривредних газдинстава.

Све горе наведене активности Фондација „Није свеједно“ спроводиће потпуно бесплатно, у склопу свог друштвено одговорног пословања и у складу са стратешким циљевима свог деловања, како би се унапредио укупан пољопривредни амбијент на југу Србије.

Оснивање Агробизнис центра и додела бесповратних средстава по основу јавног позива врши се ради имплементације одобреног пројекта на конкурсу Кабинета министра без портфеља задуженог за демографију и популациону политику.

Мисија Агробизнис центра је остваривање општег интереса у пољопривредној производњи, кроз економско оснаживање пољопривредне производње на селу и подстицање наталитета, као и осмишљавање нових делотворних аграрних решења, која ће бити усклађена са условима тржишног привређивања и компаративним предностима општине Владичин Хан, кроз директну материјалну подршку индивидуалним регистрованим породичним пољопривредним газдинствима.

Визија Агробизнис центра је унапређење социјално-економског и друштвеног положаја домаћинстава и побољшање услова живота и рада на селу, кроз повећање пољопривредне производње индивидуалних произвођача под одређеним врстама воћа и поврћа у перспективи и њихово прерастање у велике пољопривредне произвођаче.

**ВРСТЕ ПОДСТИЦАЈА**

**Члан 3.**

Подстицаји обухватају подршку програму за спровођење мера и активности подршке привреди и пољопривреди кроз економско оснаживање породичних пољоривредних газдинстава, кроз отварање Агробизнис центра за развој воћарства и повртарства на територији општине Владичин Хан, и обухватају подстицаје у сектору воћа и поврћа и набавку:

* Опреме и машине за примарну производњу биљних култура у заштићеном простору;
* Опреме и машине за примарну производњу воћа и грожђа;
* Опреме и машине за примарну производњу поврћа (укључујући и печурке);
* Опреме и машине за убирање воћа, грожђа и поврћа (укључујући и печурке);
* Опреме и машине за обраду земљишта, заштиту биљака (од болести, корова и штеточина), прихрањивање/ђубрење и транспорт примарних пољопривредних производа;
* Опреме и машине за прераду воћа, грожђа и поврћа (укључујући и печурке).

**Члан 4.**

Прихватљиве инвестиције за које се одобравају подстицаји из члана 3. овог Правилника дате су у Прилогу 1, који је одштампан уз овај Правилник и чини саставни део (у даљем тексту: Прилог 1.), и обухватају инвестиције у набавку нове механизације, опреме и машина.

**Члан 5.**

Подстицајима се не надокнађују:

* Порези, укључујући и порез на додату вредност;
* Царинске, увозне и остале административне таксе, као и накнада за потребне сагласности од државних институција и јавних предузећа;
* Трошкови банкарске провизије, трошкови јемства и слично;
* Трошкови превоза, монтаже и други оперативни трошкови;
* Допринос у натури (сопствени рад и материјал подносиоца пријаве);
* Набавка инвестиције из Прилога 1. из члана 3. овог Правилника, путем лизинга, цесије, компензације, асигнације или на други начин који представља неки облик гашења обавеза путем пребијања дугова.

**УСЛОВИ ЗА ОСТВАРИВАЊЕ ПРАВА НА ПОДСТИЦАЈЕ**

**Члан 6.**

Право на подстицаје остварује физичко лице – носилац/члан породичног пољопривредног газдинства, које у календарској години у којој подноси пријаву има навршених највише 50 година, које има квалитетну идеју за економско оснаживање породичног пољопривредног газдинства, и то ако:

* је носилац/члан комерцијалног пољопривредног газдинства регистрованог најкасније 31.12.2019. године са територије општине Владичин Хан, уписан у Регистар пољопривренних газдинстава, и налази се у активном статусу;
* на дан подношења пријаве има навршених 18 година живота;
* на дан подношења пријаве има пребивалиште на територији општине Владичин Хан;
* у календарској години у којој подноси пријаву има навршених највише 50 година живота.

**Члан 7.**

Лице из члана 6. овог Правилника остварује право на подстицаје, ако:

* није започело реализацију инвестиције која је предмет пријаве у складу са овим Правилником и јавним позивом;
* за инвестицију за коју се подноси пријава на јавни позив, не користи постицаје по неком другом основу (субвенције, подстицаји, донације) која потичу из буџета Републике Србије и буџета јединица локалне самоуправе у текућој буџетској години, односно ако иста инвестиција није предмет другог поступка за коришћење подстицаја, осим подстицаја у складу са посебним прописом којим се уређује кредитна подршка регистрованим пољопривредним газдинствима;
* нема евидентираних неизмирених дуговања према општини Владичин Хан за послове пољопривреде, по основу раније остварених подстицаја и субвенција;
* нема евидентираних неизмирених пореских обавеза у тренутку подношења пријаве на јавни позив;
* је измирило доспеле обавезе по основу јавних прихода;
* добављач и подносилац пријаве на јавни позив не представљају повезана лица у смислу Закона о привредним друштвима.
* има квалитетну пословну идеју везану за обављање делатности производње, прераде или појединих услужних делатности везаних за економско оснаживање породичних пољопривредних газдинстава;
* имају уписане биљне културе, и то од: 0,01 – 0,1 ха воћа и поврћа у заштићеном простору и/или 0,15 – 0,5 ха јагода, купина и осталог јагодичастог воћа на отвореном и/или 0,30 – 1,0 ха поврћа на отвореном простору и/или 0,15 – 1,5 ха коштичавог, јабучастог и/или језграстог воћа и/или 0,15 – 1,5 ха малине.

**НАЧИН ОСТВАРИВАЊА ПРАВА НА ПОДСТИЦАЈЕ И ИЗНОС СРЕДСТАВА ПРЕДВИЂЕНИХ ЗА ДОДЕЛУ**

**Члан 8.**

Јавни позив расписује Општинско веће општине Владичин Хан, а на предлог Комисије за спровођење јавног позива за доделу бесповратних средстава за спровођење мера и активности подршке привреди и пољопривреди кроз економско оснаживање породичних пољопривредних газдинстава, у циљу подстицања наталитета, кроз отварање Агробизнис центра за развој воћарства и повртарства на територији општине Владичин Хан (у даљем тексту Комисија) .

Јавни позив ће садржати услове за остваривање права на подстицаје из члана 3. овог Правилника, евентуалне додатне услове дефинисане самим јавним позивом, рок за подношење пријаве по Јавном позиву, као и другу документацију и остале информације. Све што није дефинисано овим Правилником дефинисаће се у Јавном позиву и Смерницама које чине саставни део Јавног позива.

Текст Јавног позива објављује се на званичној интернет страници општине Владичин Хан, и на огласној табли Општинске управе општине Владичин Хан.

Средства за реализацију пројеката/програма економског оснаживања породичних пољопривредних газдинстава, у циљу подстицања наталитета, кроз отварање Агробизнис центра за развој воћарства и повртарства на територији општине Владичин Хан, обезбеђена су Уговором о суфинансирању мера популационе политике јединица локалне самоуправе у Републици Србији у 2020. години, 063 Број: 401-00-136/55/-2020-01, од 02.03.2020. године, и у Одлуци о буџету општине Владичин Хан за 2020. годину, у укупном износу од 7.000.000,00 динара.

Максимални износ бесповратних средстава по једној пријави износи до 270.000,00 динара.

Минимални износ бесповратних средстава по једној пријави је 60.000,00 динара.

Подносилац пријаве има обавезу суфинансирања предмета инвестиције од минимум 11% од износа средстава које захтева од општине Владичин Хан.

**Члан 9.**

Пријава по основу Јавног позива за спровођење мера и активности подршке привреди и пољопривреди кроз економско оснаживање породичних пољоривредних газдинстава, кроз отварање Агробизнис центра за развој воћарства и повртарства на територији општине Владичин Хан, подноси се на прописаном обрасцу који је саставни део овог Правилника.

Носилац/члан регистрованог пољопривредног газдинства као подносилац пријаве на Јавни позив подноси само једну пријаву за остваривање права на подстицаје у календарској години, која се може састојати из више инвестиција, а до максималног износа подстицаја предвиђеног овим Правилником. Подносилац пријаве у оквиру једног пољопривредног газдинства може остварити право на бесповратна средства по основу економског оснаживања породичних пољопривредних газдинстава само за једну пријаву по овом Јавном позиву. Уколико једно пољопривредно газдинство има више од једне пријаве по Јавном позиву, такве пријаве неће бити разматране. Уколико се не утроше сва расположива средства по првом Јавном позиву, може се расписати нови Јавни позив, на којем право учешћа неће имати добитник бесповратних средстава по првом Јавном позиву.

**Члан 10.**

Уз пријаву по Јавном позиву, подносилац доставља:

* бизнис план са овереном Изјавом подносиоца пријаве – разрађену пословну идеју на прописаном обрасцу који је саставни део овог Правилника;
* оверену изјаву о расположивости постојеће механизације у власништву носиоца/члана регистрованог пољопривредног газдинства подносиоца захтева – на прописаном обрасцу који је саставни део овог Правилника;
* фотокопију/очитану личну карту носиоца/члана регистрованог пољопривредног газдинства подносиоца захтева, (уколико је подносилац захтева члан регистрованог пољопривредног газдинства неопходно је доставити и фотокопију/очитану личну карту носиоца регистрованог пољопривредног газдинства);
* копију решења о упису у Регистар пољопривредних газдинстава – потврда о активном статусу регистрованог пољопривредног газдинства и извод из регистра пољопривредног газдинства – подаци о пољопривредном газдинству, као и извод из регистра пољопривредног газдинства – структура пољопривредне производње, које издаје Управа за трезор;
* предрачун за набавку инвестиције;
* изјаву добављача да може извршити испоруку предмета инвестиције из предрачуна најкасније у року до 90 дана од дана издавања предрачуна,
* изјаву добављача да нема својство повезаног лица са подносиоцем пријаве у смислу Закона о привредним друштвима;
* уверење о измиреним доспелим обавезама по основу јавних прихода издато од стране надлежног органа јединице локалне самоуправе;
* уверење о измиреним доспелим обавезама по основу јавних прихода у тренутку подношења пријаве на јавни позив, издато од стране надлежног органа пореске управе Републике Србије;
* оверена изјава да за предметну инвестицију не користи подстицаје по неком другом основу (субвенције, подстицаји, донације) из буџета Републике Србије у текућој буџетској години;
* потврду надлежног органа јединице локалне самоуправе према месту пребивалишта подносиоца пријаве, да за предметну инвестицију не користи подстицаје по неком другом основу (субвенције, подстицаји, донације) из буџета јединице локалне самоуправе у текућој буџетској години, односно да иста инвестиција није предмет другог поступка за коришћење подстицаја;
* доказ да рачун пословне банке није у блокади (потврде, уверења или штампа података са сајта НБС).

Уверења и потврде које се достављају уз пријаву на конкурс не могу бити старија од 30 дана од дана издавања.

Сва документа која се достављају уз привају на конкурс треба да гласе на подносиоца пријаве – носиоца/члана регистрованог пољопривредног газдинства, односно на регистровано пољопривредно газдинство и прилажу се у оригиналу или овереној копији, ако овим Правилником није прописано другачије.

**Члан 11.**

Комисија ће вршити обраду пријава по основу јавног позива, провером података из пријаве, документације приложене уз пријаву, као и из службених евиденција.

Пријава на јавни позив поднета од стране лица које не испуњава услове из члана 6. овог Правилника, преурањена и неблаговремена пријава, пријава на јавни позив са документацијом која не гласи на подносиоца, односно на регистровано пољопривредно газдинство, неће се разматрати.

Уколико једно пољопривредно газдинство има више од једне пријаве по Јавном позиву, такве пријаве неће бити разматране.

Уколико подносилац пријаве захтева већи износ средстава од максималног износа предвиђеног овим Правилником без адекватног учешћа, Комисија ће тражити корекцију пријаве у делу суфинансирања. Уколико подносилац поднетог пројекта не пристане на предложене корекције од стране Комисије сматраће се да је одустао од пријаве.

Уколико постоји више подносилаца пријава на јавни позив са истим бројем бодова према елементима за рангирање, предност има подносилац пријаве на конкурс који је раније поднео пријаву.

У случају када се утврди да нема довољно средстава за све рангиране подносиоце прајаве на јавни позив, средства се предлажу за расподелу до висине расположивих средстава утврђених у складу са Уговором о суфинансирању мера популационе политике јединица локалне самоуправе у Републици Србији у 2020. години, број 401-00-136/55/-2020-01, од 02. марта 2020. године.

Прелиминарна листа садржи ранг листу рангираних пријава и навођење лица, подносиоца пријава, чије се пријаве не разматрају у складу са ставом 2. овог члана.

Прелиминарна листа подносиоца пријава по основу јавног позива се објављује на званичној интернет страници општине Владичин Хан, као и на огласној табли Општинске управе општине Владичин Хан и доставља се Општинском већу.

Предлагач пројекта има право увида у поднете пријаве и приложену документацију у року од три радна дана од дана објављивања прелиминарне ранг листе изабраних пројеката. На прелиминарну ранг листу учесници имају право приговора у року од осам дана од дана њеног објављивања на званичној интернет страници општине Владичин Хан, као и на огласној табли Општинске управе општине Владичин Хан.

Одлуку о приговору, која мора бити образложена, Комисија доноси у року од осам дана од дана истека рока за подношење приговора и иста се доставља Општинском већу.

Комисија доставља подносиоцу приговора обавештење о размотреном приговору.

**Члан 12.**

По окончању поступка по приговорима, Комисија сачињава коначни предлог одлуке о избору пројеката који ће се суфинансирати из буџета општине Владичин Хан у року од 3 дана од доношења одлуке о приговору и подноси га Општинском већу, са одлуком по приговорима и записником о спроведеном јавном позиву.

Општинско веће општине Владичин Хан, на основу записника о спроведеном јавном позиву, одлуке по приговорима и коначног предлога одлуке Комисије, у року од 8 дана од дана подношења коначног предлога одлуке од стране Комисије, одобрава право на подстицаје, у складу са Уговором о суфинансирању мера популационе политике јединица локалне самоуправе у Републици Србији у 2020. години, број 401-00-136/55/-2020-01, од 02. марта 2020. године. Одлука о избору пројеката објављује се на званичној интернет страници и огласној табли општине Владичин Хан, без одлагања по њеном доношењу.

Одлуком Општинског већа општине Владичин Хан о избору пројеката и одобравања права на подстицаје утврђује се износ подстицаја на име реализације инвестиције, које представља основ за закључење уговора између корисника подстицаја и општине Владичин Хан о реализацији међусобних права и обавеза. Уколико се као подносилац пријаве јави члан регистрованог пољопривредног газдинства и оствари право на финансирање програма/пројекта, уговор ће се закључити са носиоцем регистрованог пољопривредног газдинства.

У име општине Владичин Хан, уговор потписује председник општине.

**Члан 13.**

Корисник подстицаја у потпуности реализује инвестицију под условима, на начин и у року одређеним уговором, а у складу са одлуком Општинског већа општине Владичин Хан.

**Члан 14.**

Корисник подстицаја, односно носилац/чланови регистрованог пољопривредног газдинства је дужан да наменски користи, не може да отуђи и да омогући другом лицу коришћење предмета подстицаја у року од три године од дана исплате подстицаја за набавку опреме за потребе економског оснаживања породичног пољопривредног газдинства, као и да достави све рачуне за тражена подстицајна средства након реализоване инвестиције и извод(е) из банке.

Корисник бесповратних средстава по Јавном позиву, за кога се утврди да није поступао у складу са одредбама уговора, корисник бесповратних средстава који је онемогућио контролу - мониторинг од стране Комисије, дужан је да врати примљени износ бесповратних средстава са припадајућом законском затезном каматом која се обрачунава од дана исплате бесповратних средстава до дана враћања средстава.

**Члан 15.**

Мониторинг – надзор и контрола код добитника средстава ће се вршити најмање једном годишње, и то у трајању од три године заредом од дана потписивања уговора, од стране Комисије.

Мониторинг може бити најављен или ненајављен.

**ЗАВРШНЕ ОДРЕДБЕ**

**Члан 16.**

Саставни део овог Правилника чине:

* Листа прихватљивих инвестиција – Прилог 1;
* Образац пријаве на јавни позив;
* Образац бизнис плана са Изјавом;
* Критеријуми за бодовање;
* Изјава о расположивости постојеће механизације у власништву;
* Изјава о коришћењу подстицаја из буџета Републике Србије.

**Члан 17.**

Овај Правилник ступа на снагу наредног дана од дана објављивања на званичној интернет страници општине Владичин Хан, као и на огласној табли Општинске управе општине Владичин Хан.

**ОПШТИНСКО ВЕЋЕ ОПШТИНЕ ВЛАДИЧИН ХАН**

**БРОЈ:06-42/1/20-III**

 **ЗАМЕНИК ПРЕДСЕДНИКА**

 **Владимир Костић,**